Мотиви към предложение за изменение и допълнение на

Наредбата за определяне размера на местните данъци на територията на Община Исперих
Във връзка с чл.26, ал.2 от Закона за нормативните актове, с чл. 77 от АПК в 14-дневен срок от публикуване на настоящото обявление на интернет страницата на общината, Община  Исперих приема предложения и становища относно Проекта за изменение и допълнение на Наредбата за определяне размера на местните данъци на територията на Община Исперих на е-mail: isperih@isperih.bg , или в Центъра за административно обслужване на Община Исперих на адрес: гр. Исперих, ул.”В. Левски” № 70.
На основание чл.28, ал.2 от Закона за нормативните актове Ви представяме следните Мотиви за изменение и допълнение на Наредбата за определяне размера на местните данъци на територията на Община Исперих  / наричана по-долу за краткост Наредбата/.

1 Причини, които налагат приемането:
Във връзка с настъпили изменения на Закона за местните данъци и такси / ЗМДТ/,  отдел МДТ при Община Исперих извърши подробен преглед на Наредбата приета на основание чл.1, ал.2 от ЗМДТ, при който се установи несъответствие между двата нормативни акта.
2. Целите, които се поставят:

Синхронизиране на законовия и подзаконовия нормативен акт.

3. Финансови и други средства, необходими за прилагането на новата нормативна уредба:
За прилагането на измененията и допълненията в Наредбата не са необходими финансови средства.
4. Очаквани резултати от прилагането:
Пълно съответствие на Наредбата с действащото нормативно законодателство.

5. Анализ за съответствие с правото на Европейския съюз:
Предлаганият проект за изменение и допълнение на Наредбата е в съответствие с разпоредбите на Европейската харта за местното самоуправление, директивите на Европейската общност, свързани с тази материя.

Предвид изложените мотиви, предложението за промяна на Наредбата е както следва: 
  Чл.  44, ал. 4  се допълва  да се чете:  Собствениците на превозни средства с изключение на  случаите по ал. 1,  декларират пред общината по постоянния им адрес, съответно седалище, притежаваните от тях превозни средства в двумесечен срок от придобиването им. За превозните средства, които не са регистрирани за движение в страната, двумесечния срок започва да тече от датата на регистрацията им за движение. При придобиване на превозно средство по наследство декларацията се подава в срока по чл. 28.
Въвежда се нов чл. 46а със следното съдържание: Данъкът за плавателни съдове, джетове, скутери, ветроходни яхти, влекачи и тласкачи, речни несамоходни плавателни съдове е в размер, както следва:

       1. корабите, вписани в регистрите на малки кораби в българските пристанища и в регистрите на общините за корабите, плаващи по вътрешните води без контакт с Черно море и с река Дунав, без яхтите и скутерите –  в размер  1,00 лв. за всеки започнат  бруто тон;

       2. корабите без яхтите, скутерите, влекачите и тласкачите, вписани в регистъра на големите кораби в българските пристанища – в размер на  1,00 лв. за  всеки започнат бруто тон  до  40  бруто тона, включително и в размер   0,10 лв.   за  всеки започнат бруто тон  над  40 бруто тона;

      3. джетовете -  в размер  на  100,00 лв. за  брой;

      4. ветроходните и моторните яхти – в размер 20,00 лв. за  всеки  започнат бруто тон;

      5. скутерите -  в размер   2,70  лв.  за  киловат;

      6. влекачите и тласкачите – в размер на  0,14 лв. за киловат;

      7. речните несамоходни плавателни съдове – в размер на  0,50 лв. за тон максимална товароподемност.

Въвежда се нов  Раздел VII -   Данък върху таксиметров превоз на пътници  ( в сила от 01.01.2017г. ) и  следващите чл. 62а; 62б; 62в; 62г; 62д; 62е; 62ж
Чл. 62а  (1)  Данъчно задължените лица, посочени в този раздел, се облагат с данък върху таксиметров превоз на пътници за извършваната от тях или от тяхно име дейност по таксиметров превоз на пътници.

     (2)  За всички останали дейности данъчно задължените лица се облагат по реда на Закона за корпоративното подоходно облагане, съответно Закона за данъците върху доходите на физическите лица, с изключение на случаите по глава втора  раздел пети от наредбата.

    (3)  Данъчно задължени лица по този раздел са превозвачите, притежаващи удостоверение за регистрация, издадено от изпълнителния директор на Изпълнителна агенция „Автомобилна администрация”, и разрешение за извършване на таксиметров превоз на пътници, издадено от кмета на съответната община по Закона за автомобилните превози.

 Чл. 62б (1)  Данъкът  върху  таксиметров превоз на пътници  е  в размер на 320,00 лв.   Размерът на данъка се определя  в срок до 31 октомври на предходната година.

     (2)  Данъкът върху таксиметров превоз на пътници по ал. 1 се дължи  от данъчно задължените лица за всеки отделен автомобил, за който е издадено разрешение за извършване на таксиметров превоз на пътници.

     (3)  Когато общинският съвет не е определил размера на данъка върху таксиметров превоз на пътници за съответната година в срока по ал. 1, данъкът се събира на базата на действащия размер за предходната година.

 Чл. 62в (1)  Преди получаване на издаденото разрешение по чл. 24а, ал. 1 от Закона за автомобилните превози данъчно задължените лица подават данъчна декларация по образец за дължимия данък в общината, за територията на която е издадено разрешението за извършване на таксиметров превоз на пътници

     (2)  В декларацията по ал. 1 лицата посочват обстоятелствата, свързани с определянето на данъка.

    (3)  Данъчно задължените лица подават данъчна декларация за всички промени в обстоятелствата, които имат значение за определянето на данъка, в 7- дневен срок от настъпването на съответното обстоятелство.

   (4)  При прехвърляне на предприятието на едноличен търговец данъчна декларация се подава и от прехвърлителя, и от приобретателя в 7- дневен срок от датата на вписване на прехвърлянето в търговския регистър в съответната община.

Чл. 62г  Дължимият данък върху таксиметров превоз на пътници постъпва в приход на съответната община, за територията на която е издадено разрешение за извършване на таксиметров превоз на пътници.

Чл. 62д  (1)  Когато разрешението за извършване на таксиметров превоз на пътници е издадено през течение на годината, дължимият данък за текущата година се определя по следната формула:

      ДДТГ = ГДТПП х БМ

,където

         12

      ДДТГ е дължимият данък върху таксиметров превоз на пътници за текущата година;

      ГДТПП е размерът на годишния данък върху таксиметров превоз на пътници по чл. 62б;

     БМ е броят на месеците от текущата година, следващи месеца на издаване на разрешението за извършване на таксиметров превоз на пътници.

   ( 2 ) Когато действието на разрешението за извършване на таксиметров превоз на пътници бъде прекратено през течение на годината, от платения годишен данък се  възстановява недължимо внесената част, определена по следната формула:

      НВДТПП = ПГДТПП х БМ

,където

      12

     НВДТПП е недължимо внесената част от данъка върху таксиметров превоз на пътници за текущата година;

     ПГДТПП е платеният годишен данък върху таксиметров превоз на пътници за текущата година;

     БМ е броят на месеците от текущата година, следващи месеца на прекратяване  на разрешението за извършване на таксиметров превоз на пътници.

Чл. 62е  Данъкът по чл. 62б се внася преди получаване на издаденото разрешение по чл. 24а, ал.1 от Закона за автомобилните превози.

Чл. 62ж  Възстановяване на надвнесен данък  по чл. 62д, ал. 2 се извършва по писмено искане на данъчно задължено лице по реда на Данъчно – осигурителния процесуален кодекс.

Административнонаказателни разпоредби
 Въвежда се нов чл. 69  със следното съдържание: 
         (1) За неизпълнение на задълженията по чл.6а, ал. 1 и 2 виновното длъжностно лице се наказва с глоба от 500 до 2500лв.

(2) При повторно нарушение по ал. 1 глобата е в размер от 1000 до 5000 лв. Повторно е нарушението, извършено в едногодишен срок от влизането в сила на наказателното постановление, с което лицето е било наказано за същото по вид нарушение.

(3) Актовете за установяване на нарушенията по ал. 1 и 2 се съставят от оправомощени от министъра на финансите длъжностни лица, а наказателните постановления се издават от министъра на финансите.

(4) Установяването на нарушенията, издаването, обжалването и изпълнението на наказателните постановления се извършват по реда на Закона за административните нарушения и наказания.

Заключителна разпоредба

§ 3.   Наредбата за изменение и допълнение на Наредбата за определянето размера на местните данъци на територията на Община Исперих е приета с Решение № ………,  по  протокол  № …….. от ……………….. год. 
